Halmstad

Halmstad es un citate in le region Halland in le sud-west de Svedia con 72.979 habitantes (2023). Illo es le citate le plus grande in Halland e le citate principal e le centro administrative in le municipio de Halmstad que ha un superficie de 1.010 km2.

Halmstad ha verso le nord limite al municipio de Falkenberg, verso nord-est al municipio de Hylte, verso est al provincia de Kronoberg e verso sud al municipio de Laholm. Le mar Kattegat se trova verso le west

Halmstad es situate sur le costa west de Svedia sur ambe lateres del riviera Nissan, ubi illo imbucca in le mar Kattegat via le Baia de Laholm. Le citate es ric de arte e sculpturas, e le centro ha conservate un grande parte del character del citate in le initio del annos 1900. Le casas le plus ancian se data del annos 1600.
Le puncto central es le Grande Mercato ('Stora Torg') con le fontana "Europa e le Tauro" de 1926, create per le artista Carl Milles, e le casa municipal erigite in 1938. Le plano del citate se data de 1620 e es characterisate per un rete de stratas in le stilo del renascentia.

Halmstad esseva in 2020 le 17e plus grande citate de Svedia.

In le centro conferential Nissaström Kursgård in Nissaström, 24 kilometros al nord-est de Halmstad, es arrangiate le 19e incontro nordic de interlingua in 2026.

Inter personas con un fundo de Halmstad on trova le ex-ministro pro affaires estranier Carl Bildt (nascite 1949), le musica del banda Roxette Per Gessle, le footballista Fredrik Ljungberg, e le biochimico e ganiator del Premio Nobel de 1872 Bengt Samuelsson.

 Historia 
Le nomine Halmstad appare pro le prime vice in le forma 'Halmstæde' in le libro de matriculation del rege danese Valdemar 2 (con le supernomine Victoria) de 1231. Illo es mentionate como le nomine de un districto e un proprietate regal.
De un documento papal ab 1264 on vide que Halmstad a ille tempore habeva un monasterio dominican. In altere documentos del mesme periodo le habitantes es appellate citatanos, e illes faceva commercio e possedeva naves.

Halmstad esseva le urbe de congresso del union politic nordic, le Union de Kalmar ('Kalmarunionen'), que fixava que electiones de reges debeva esser tenite in Halmstad. Le citatanos soniava que lor citate devenirea le capital nordic.

Durante le era del Union de Kalmar (1397-1523) Halmstad hospitava plure negotiationes importante. In le annos 1430 le citate esseva predate, e in 1534 le citate esseva conquirite per le truppas svedese. Halmstad esseva assediate durante le Guerra Nordic de Septe Annos in 1563, e le ecclesia Övraby Kyrka esseva incendiate e non jammais reconstruite.

1598-1605 le rege danese Christian IV lassava construer fortalessas circum Halmstad, e on establiva un muro de petras coperite per terra plus le muro de tegulas sequente le riviera Nissan. Le fossatos esseva plenate, e al longe del muro se construeva sex bastiones.

In 1619 le rege danese Christian IV e le rege svedese Gustav II Adolf se incontrava in le recentemente finite Castello de Halmstad. Plus tarde le mesme anno erumpeva un incendio que destrueva un grande parte del citate. Solmente le castello, le ecclesia e un parve numero de edificios in petras superviveva. Le ingeniero danese-nederlandese Abraham de la Haye (-1627) creava le nove plano del citate con un rete de stratas recte, e le mercato deveniva plus grande.

Como resultato del Pace in Brömsebro in 1645, Halland, que esseva danese, deveniva svedese durante 30 annos, e post le Pace in Roskilde (Danmark) in 1658 Halland e le altere regiones svedese Scania e Blekinge deveniva permanentemente svedese.

Le parlamento svedese, Riksdagen, decideva 1734 demolir le fortalessas del citate que habeva devenite dismoderne. Alcun restos ha essite conservate, i.a. un del quatro portas del citate.

De 1823 esseva fundate industrias plus grande, e 1837-1840 le porto de Halmstad esseva developpate. Le prime linea ferroviari, Halmstad-Värnamo, aperiva in 1877. Sequeva le lineas Halmstad-Nässjö 1882, Halmstad-Helsingborg 1885, Halmstad-Varberg 1886 e Halmstad-Bolmens Järnväg 1889.

Le prime syndicato esseva establite in 1885 per obreros de sartorerias.

Le Ponte del Castello ('Slottsbron') esseva inaugurate 1956.
Categoria:Svedia
Categoria:Citates in Svedia